Anno Domini millesimo trecentesimo nonagesimo statuta sunt haec apud Cistercium in Capitulo generali. 1.  In primis, ad honorem et gloriam Domini nostri Dei et devotionem populi amplius excitandam, statuit et ordinat generale Capitulum, ut in omnibus et singulis Ordinis monasteriis de cetero semper in missis conventualibus, dum incipietur praefatio missae conventualis, pulsentur plene per aliquantulam moram una vel duae, si voluerint, secundum videlicet arbitrium praesidentis, campanae, quod etiam in pluribus Ordinis monasteriis et cathedralibus ac collegiatis ecclesiis quotidie fit, et est diutius laudabiliter observatum. 2.  Item, cum ex eo quod antea diffinitiones Capituli generalis sigillabantur contrasigillo domini Cistercii, nonnullae per quorumdam fraudulentias factae fuerunt et fieri possunt in posterum falsitates, qui dum dictas diffinitiones se porrigere fingerent, alias dicto sigillo tradebant litteras sigillandas, et propter alia pericula quae contingere possent ; inde generale Capitulum statuit, ordinat et diffinit, *quodammodo* de cetero dictae diffinitiones Capituli generalis sigillo proprio ad hoc deputato, quod dominus Cistercii nuper propter hoc fecit specialiter fabricari cum sculptura imaginis beatae Mariae et sanctorum patrum nostrorum Benedicti et Bernardi, ac plurimorum abbatum eidem Dominae supplicantium et inscriptione hac scilicet *Sigillum Diffinitorum Capituli generalis Cisterciensis Ordinis*, futuris temporibus sigillentur, sicut etiam habuerunt et habent sigillum proprium contributionum Ordinis receptores et alio propter quod ad hoc proprio sigillo suffragia quae per generale Capitulum conceduntur, annis singulis consimiliter sigillantur. 3.  Item, statuitur ut secundum quod a sapientibus sapienter observatur, ut in palatio et tinello domini nostri Papae, et domibus reverendissimorum dominorum cardinalium Romanae civitatis, ac aliorum Ecclesiae praelatorum, dum in Ordine legitur in ecclesia, capitulo, collatione et refectorio aut alibi, et praesidens lectionem finiri volens *Tu autem* lectori dixit, ipse lector statim lecturam finiens dicat *Domine miserere nostri*, non repetens haec verba *Tu autem*, quae praesidens antea dixerat, sicut etiam fit in ecclesia cum antiphonae et psalmi subsequentis principia sunt eadem. 4.  Item, abbates Ordinis universi qui ad praesens generale Capitulum non venerunt, et secundum Ordinis nostri statuta venire tenebantur, non habentes in et super hoc legitimum impedimentum seu remanendi licentiam specialem, et illos etiam abbates qui legitimum impedimentum seu licentiam habere se praetendebant, qui de ipsis impedimento seu licentia in ipso Capitulo per suos procuratores seu excusatores probos et idoneos viros, habentes specialia mandata praestandi iuramenta in animas ipsorum mittentium, causas absentiae et impedimenta huiusmodi vera esse secundum statuta papalia, sicut tenebantur, dictam fidem dicto generali Capitulo non fecerunt, generale Capitulum habet et reputat contumaces, ac decernit, declarat et iudicat ipsos meruisse poenam dupli eius quod expensuri erant, ad idem Capitulum veniendo et redeundo de isto, et eos teneri ad exhibendum et solvendum illud duplum in sequenti Capitulo generali, ad utilitatem ipsius Capituli convertendum secundum dicta papalia instituta. Ipsis igitur abbatibus Ordinis universi, sicut praemittitur, in et super hoc contumacibus et culpabilibus, qui dictam poenam dupli meruerunt, dictum generale Capitulum mandat, praecipit et iniungit in virtute sanctae obedientiae et sub excommunicationis latae sententiae poena, quatinus dictum duplum realiter, efficaciter et integre in Cistercio solvant deputandis receptoribus contributionum in sequenti Capitulo generali, ubi tunc personaliter se praesentent, vel se excusent secundum papalia instituta. Solos autem et dumtaxat abbates infrascriptos, qui impedimentum seu licentiam habentes huiusmodi, de ipsis debitam fidem fecerunt secundum dicta papalia instituta, ut constat eidem Capitulo, habet ipsum Capitulum inde et super hoc rationabiliter excusatos, scilicet abbates monasteriorum de Dunis, de Altaripa, de Villa nova, Mansiade, de Malereio, de Insula Dei, de Rupibus, de Vacellis, de Crista, de Laude, de Gymonte, de Bono portu, de Theoloco, de Pinu, de Longoponte, de Boeriis, de Insula Barrensi, de Cheminione, de Caherio, de Alpibus, de Monte Sanctae Mariae, de Bono monte, de Recluso, de Valle regis, de Bono fonte, de Igniaco, de Longo vado, de Valle clara, de Signiaco, Beatae Mariae de Vallacio, de T[ri]sagio, de Morolia, de Landesio, de Gratia Dei, de Gratia Dei Bisiuntinensi, de Bullencuria, de Fonte morum, de Stella, Bonaevallis Pictaviensi, de Benedictione Dei, de Loco crescenti, Boni radii, de Tarone, de Callovio, de Fonte Iohannis, de Barbereyo, de Castellariis, de Ioyaco, de Misericordia Dei, Vallium Sarnaii, de Sigilleriis, de Domo Dei, de Varenis, de Rupibus, Bonifontis in Vasconia, de Calercio, de Gardo, de Loco Dei in Pontino, de Caricampo, de Eleemosina, de Karoliloco, de Trapa, de Campania, de Persenia, de Tyronello, de Voto, de Longo villari, de Valle Beatae Mariae, de Fontibus albis, de Chesiriaco, de Carmeya. 5.  Item, quia vergente mundi vespere, iuxta nostri Salvatoris eloquium, abundat iniquitas et charitas refrigescit in mundanorum cordibus, et adeo quod perpauci de maris mundi huius naufragio ad sanctae religionis et conversionis tabulam manum mittant, per Capitulum conceditur abbatibus Ordinis universi, ut in eodem monasterio duos fratres carnales, et quod de qualibet villa voluerint in novitios et monachos recipere, quodque novitios suos ante complementum annuum in probatorio seu novitiatu de cetero semper valeant, cum voluerint, ad professionem suscipere benedicereque, diffinitionibus in contrarium editis, quas generale Capitulum revocat, non obstantibus quibuscumque. 6.  Cum felicis recordationis dominus Benedictus Papa XII adversus illos qui ad solvendum contributiones, quae in nostro Ordine pro necessitatibus et usibus communibus et aliis consuetis ipsius Ordinis pro tempore imponuntur, se reddunt difficiles et remissos et circa negotia contributionum ipsarum aliaque contingentia providere volens, dominis Cistercii, Firmitatis, Pontigniaci, Claraevallis et Morimundi monasteriorum abbatibus, qui pro tempore forent, et cuilibet eorum auctoritate apostolica, remoto appellationis obstaculo, per censuram ecclesiasticam et per alia remedia, secundum dicti Ordinis instituta et observantias consuetas, aliaque opportuna remedia compellendi eos, quibus dictae contributiones fuerint pro tempore impositae, ad solvendum easdem et ad id etiam coercendi recusantes seu negligentes solvere praedictas contributiones iam impositas, et quodvis aliud impedimentum praestantes publice, occulte, quominus contributiones praedictae solverentur, ad desistendum prorsus ab huiusmodi impedimento, nec non processus habendos ac excommunicationis, suspensionis et interdicti sententias ferendas in tales negligentes, recusantes et impedimentum praestantes quomodocumque, in eorum et aliis monasteriis ac locis conventualibus dicti Ordinis prout fuisset opportunum, ac in generali Capitulo ipsius Ordinis publicandi et publicari faciendi plenam atque liberam concesserit potestatem. Praedictum etiam generale Capitulum statuerit, ordinaverit et diffinierit, iam triginta anni sunt elapsi, ut in *Libello diffinitionum* Ordinis novello continetur, quod abbates Ordinis summas contributionum sibi impositas per dictum Capitulum generale statuto termino non solventes, eo ipso excommunicationis vinculo se ligatos agnoscant ; et quod si abbates, propter non solutas dictas contributiones, dictam excommunicationis sententiam per sex menses sustinuerint animis induratis, ex nunc prout ex tunc deponuntur ; quodque patres abbates et eorumdem commissarii de non solventibus inquirant in suis visitationibus diligentia qua convenit, et quos *repererint* non solvisse dictas contributiones, excommunicatos denuntient et depositos si, ut est dictum, eorum contumacia hoc requirat. Quae praemissa abbates Ordinis quam plurimi, proh dolor ! non curantes, imo verius damnabiliter non curentes quotas contributionum per generale Capitulum multis annis iam praeteritis impositarum ipsos et sua monasteria concernentes et contingentes ac eis impositas, super hoc iustas dilationes aut prorogationes ad solvendum, vel remissiones ipsarum contributionum non habentes per illos qui has dare possent in terminis super hoc ordinatis per multos annos iam praeteritos, vel etiam postea non solverunt, nec adhuc solvere curant, propter defectum huiusmodi solutionis dictam excommunicationis sententiam incurrendo ; quam sententiam nedum per sex menses, sed per unum annum et per plures annos multi *sustinuerunt* et adhuc sustinent animis induratis, quod cedit in detrimentum animarum suarum et subditorum eorum qui cum eis participant, et quibus habent sacramenta ecclesiastica ministrare et excommunicati ministrant et immiscent damnabiliter se divinis in plurimorum scandalum, ac monasterii praecipue Cistercii, cui Ordo tenetur pro expensis ministratis in multis Capitulis generalibus et pro diversis pecuniarum summis expensis, expositis et traditis per dominos abbates et conventum ipsius monasterii Cistercii pro factis negociis et necessitatibus dicti Ordinis et dictorum Capitulorum generalium in viginti quatuor millibus nongentis sexaginta florenis auri, ac etiam aliorum monasteriorum, quibus etiam dictus Ordo tenetur, et procuratoris Ordinis in romana Curia generalis, magistrorum in studiis generalibus regentium et bachalaureorum legentium, quibus habet dictus Ordo de dictis communibus contributionibus et propter defectum dictorum non solventium, ipsis non potest et iam diu non potuit providere, damna non modica pariter et iacturas Capituli generalis et totius Ordinis vituperium, dedecus et pudorem. In et super praemissis igitur et ne inde subsequantur inconvenientia graviora, generale Capitulum cupiens pro viribus providere proinde decernit et declarat ipsum generale Capitulum omnes et singulos abbates Ordinis, qui, ut praemittitur, dictas praemissarum contributionum quotas, ipsos et sua monasteria contingentes et concernentes ac eis impositas, super hoc iustas dilationes vel prorogationes ad solvendum vel remissiones ipsarum contributionum per illos qui has dare possent non habentes, terminis in et super ordinatis et praefixis iam elapsis, vel postea prout tenebantur non solverunt, excommunicationis propter hoc sententiam incurrisse et eos publice denuntiat excommunicatos, omnibus prioribus, supprioribus et aliis officiariis ac monachis omnium et singulorum monasteriorum Ordinis, in virtute sanctae obedientiae et sub poena excommunicationis praecipiens et iniungens, ut abbates ipsos ad requestam domini Cistercii, quatuor primorum de Ordine, videlicet dominorum Firmitatis, Pontigniaci, Claraevallis et Morimundi monasteriorum abbatum cuilibet ipsorum et etiam commissariorum deputatorum seu deputandorum ab eisdem et eorum quolibet, excommunicatos publice denuntient singulis diebus dominicis solemniter et festivis, et ipsos evitent, eis in nullo obedientes vel cum eis participantes quovismodo quamdiu sic excommunicati perstiterint, nisi in solis casibus a iure permissis, et quoniam crescente contumacia crescere debet et poena, dictum generale Capitulum citat peremptorie tenore praesentis statuti praemissos omnes et singulos tales abbates Ordinis sic, ut praemittitur, propter defectum solutionis dictarum quotarum contributionum praemissarum excommunicatos ad proximum quod tenebitur sequens generale Capitulum visuros et audituros decerni et declarari per ipsum Capitulum, ipsos sententiam depositionis ab administratione abbatiali propter praemissa incurrisse, et alias processuros et procedi visuros et facturos prout et quod fuerit rationis, cum intimatione quod, sive venerint sive non, contra ipsos procedetur et fiet de et super praemissis prout et quod fuerit rationis. 7.  Cum Ordo noster Cisterciensis specialiter et expresse et iuste domino abbati et conventui monasterii Cistercii ac ipsi monasterio Cisterciensi in viginti quatuor millibus nongentis sexaginta septem florenis aureis, tribus grossis argenteis, de et pro tempore iam praeterito et pro maxima dictae summae parte et portione et de et pro longo tempore fuerit et adhuc sit, ac etiam aliis personis in diversis pecuniarum summis aliis efficaciter obligatus, et oporteat Ordinem ipsum onera multa sibi incumbentia et quotidie supervenientia mutuo supportare, quae solvi et fieri nequeunt absque multiplicibus expensis, generale Capitulum propterea contributionem duodecim millium florenorum pro dictis debitis persolvendis, et pro expensis Capituli generalis et pro oneribus Ordinis supportandis, pro anno praesenti sicut alias solitum est, ordinat et imponit. Universis igitur et singulis Ordinis abbatibus, prioribus, cellerariis, bursariis et reddituum collectoribus monasteriorum Ordinis universi districte praecipit et iniungit idem Capitulum, sub excommunicationis latae sententiae poena, quatinus summas et quotas ipsos et sua monasteria inde et propter hoc concernentes et contingentes, solvant et tradent integraliter et complete in terminis infrascriptis, videlicet medietatem infra festum Resurrectionis dominicae proximo futurum, et aliam medietatem in subsequenti immediate Capitulo generali ; alioquin poenas et sententias excommunicationis contra non solventes terminis statutis contributiones, super et propter hoc ab Ordine nunc et alias latas, se noverint incurrisse. Solos et solummodo receptores ipsarum contributionum ordinat et instituit ipsum Capitulum infra scriptos, videlicet ubique dominum abbatem Cistercii per se vel per alium seu alios et in Cistercio priorem et bursarium monasterii Cisterciensis et eorum quemlibet. Item, in romana Curia procuratorem Ordinis generalem. Item, Parisius cellerarium studii Sancti Bernardi ipsius loci. Item, in partibus et ducatibus Normanniae, Britanniae, Turoniae et Andegaviae, abbatem de Savigniaco. Dans et concedens idem Capitulum ipsis receptoribus et eorum cuilibet potestatem et mandatum speciale ipsas contributiones et contributionum antiquarum arreragia, a quibuscumque recipiendi et dandi litteras quittationis de receptis, ac solventes absolvendi ab excommunicationis sententiis, si incurrerint terminis statutis non solvendo, et cum eis super irregularitate forsan contracta occasione praemissorum dispensandi, dictis receptoribus praecipiens et iniungens, quatinus quidquid de dictis contributionibus receperint sequenti generali Capitulo, cessante impedimento legitimo, studeant assignare, nisi eas secundum ordinationem domini Cistercii pro communibus factis Ordinis persolvendis per ipsum Ordinem debitis, quod fieri concedit ipsum Capitulum, tradidissent, vel in casu quod ante non possent saltem per certum nuntium per suas litteras intimare. 8.  Item, cum ex eo quod temporibus retroactis patres abbates Ordinis cognationes habentes in longinquis maxime partibus ad monasteria sibi subiecta pro visitandis ipsis commissarios inexpertos et insufficientes quamplures deputarunt et destinarunt, cum tales potius debuissent, qui, secundum doctrinam *beatissimi* patris nostri Bernardi, necessitates monasteriorum et personarum eorum attendentes, non porrigant manus et starent viriliter pro afflictis, qui forent in iudicio recti, in consilio providi, in iubendo discreti, in disponendo industrii, in loquendo modesti, in zelo sobrii, in misericordia non remissi, ubique in omnibus circumspecti, qui missi post aurum non irent, sed Christum sequerentur, qui questum visitationes suas non aestimarent, non requirerent datum sed fructum, qui monasteria non spoliarent sed emendarent, qui marsupia non exhaurirent, sed corda reficerent, et crimina corrigerent, qui se praeberent amabiles, non verbo sed opere reverendos exhiberent, sed actu non fastu duros dure redarguerent, malignantes coercerent, et redderent retributionem superbis, Ordinis utriusque sexus monasteria locaque ob hoc maxime, pro dolor ! in spiritualibus et temporalibus adeo terribiliter deformata, desolata et annihilata fere, quod in dies et personis eorumdem religio vel religionis aliqua forma honestatis aut Ordinis vestigium vix remansit, aedificiis pene penitus absque reparationis spe vel apparentia corruerunt, et dioecesani, nullo de Ordine sibi resistante, cum resistere nesciant ut bestiae, monasteria nonnulla quasi derelicta sibi subiiciunt de facto, fundatores divinum in eis officium fieri non videntes aut ordinem aliquem teneri, suas eligunt alibi sepulturas, et ossa progenitorum suorum extrahunt ab eisdem. De et super quibus etiam horrendi clamores iam Romanam civitatem impleverunt, mundus merito scandalizatur, Ordo noster vilipenditur et conculcatur, et a sibi benefaciendo ipsumque tuendo principes et alii tam nobiles quam ignobiles retrahunt, quasi nullam in eo vel personis eius devotionem atque affectionem habentes. Praemissis igitur et aliis, quae timentur inde suboriri animarum et rerum temporalium periculis, damnis et detrimentis viriliter in futurum obviare pro viribus et super iis proinde cupiens Capitulum generale, quatuor primis et omnibus aliis et singulis post ipsos patribus abbatibus, in virtute sanctae obedientiae, et sub excommunicationis sententiae poena, districtius inhibet, ne ipsi ab hinc usque ad duos annos immediate sequentes, aliquos etiam abbates vel personas alias praeterquam magistros seu licentiatos aut bachalaurios formatos in theologia, vel doctores decretorum aut in iure canonico licenciatos, honestos tamen et bene formatos, vel abbates in moribus et in scientia secundum famam publicam consimiles et aequivalentes, visitatores monasteriorum Ordinis quicumque deputent vel destinent, aut eos commissarios vel visitatores instituant et transmittant, nisi de licentia speciali dicti Capituli generalis et per dictum Capitulum, vel extra tempus ipsius per dominum Cistercii specialiter et rationabiliter approbatos. 9.  Ut abbates et aliae personae Ordinis desuper et pro ignorantia statutorum praesentis Capituli generalis et sequentium in futurum generalium Capitulorum non valeant, sicut quaeritant, excusari, aut suam negligentiam, incuriam et inobedientiam aliqualiter, vel ipsius ignorantiae, quam praetendunt frequentius et affectant, velamine palliare, quatuor primis et omnibus aliis et singulis post ipsos, vel eis et domino abbati ac monasterio Cisterciensi mediate vel immediate subiectis abbatibus Ordinis generationem seu filiationem habentibus, in virtute sanctae obedientiae et sub animarum suarum periculo, districtius quam potest praecipit et iniungit idem Capitulum generale, quatinus ipsi accipiant infra duos menses immediate post exitum huius Capituli, sequentes omnes et singulos diffinitiones generales editas in ipso praesenti Capitulo, et suis immediate subiectorum monasteriorum sibi coabbatibus et eorum conventibus sine quocumque defectu sub sigillis suis transmittere non omittant. 10.  Reformationem omnium et singulorum monasteriorum aliorumque locorum conventualium utriusque sexus, et omnium ac singularum personarum ubique consistentium et ubicumque contingeret eas commorari vel esse nostri Cisterciensis Ordinis, ubicumque mundi partibus consistentium, quae prout ad Capituli generalis audientiam pervenit, reformatione plurimum indigere, domino Cistercii per se vel per alium seu alios abbates, seu abbates de quatuor primis monasteriis Ordinis, aut magistrum seu magistros in theologia ab eo deputandum seu deputandos per sequens hodiernam diem continuum triennium, ipsum Capitulum generale reverenter committit in ipsius generalis Capituli et dicti Ordinis quantum potest plenaria potestate : eidem domino Cistercii supplicans committendo dictum Capitulum generale ad ipsa monasteria seu loca conventualia vel alia, per se vel per alium seu alios abbates de quatuor primis vel magistros in theologia idoneos et discretos accedat vel accedant, et ibidem cuiuscumque generationis, corrigat, statuat, instituat, destituat, visitet et reformet in spiritualibus et in temporalibus, tam in capitibus quam in membris, quaecumque in eisdem instituenda, destituenda, statuenda, corrigenda, visitanda et reformanda, viderint secundum Deum, nostri Ordinis et papalia instituta, abbates vel abbatissas aut loca conventualia praesidentes vel alia loca regentes, si sua demerita hoc requirant, destituat, deponat monasteriisque propriis pastoribus viduatis per electionem canonicam vel provisionem de personis idoneis, prout casus exegerit, provideat auctoritate Capituli generalis. Concedit etiam eidem domino Cistercii et ab eo super et propter hoc deputandis auctoritatem plenariam potestatem abbatibus, abbatissis ac locis conventualibus praesidentibus sponte cedentibus et bene meritis pensiones moderatas, cameras et alias gratias talibus dari consuetas assignandi et concedendi. De contributionibus Ordinis tam antiquis quam novis non solutis inquirendi et cum debitoribus componendi et ad certos terminos astellandi ipsasque remittendi, si sibi videatur, donandi, quittandi et recipiendi et dandi litteras quittatorias de receptis, absolvendi solventes, et componentibus ad tempus sententias excommunicationis et alias poenas relaxandi, absolvendi et personas regulares dictorum monasteriorum et locorum conventualium universas a quibuscumque sententiis, quae sunt in dicti Capituli potestate, et cum eis super irregularitatibus contractis misericorditer dispensandi. Insuper confessiones omnium et singularum abbatissarum, monialium et aliarum personarum regularium audiendi et easdem absolvendi in, de et super omnibus casibus in, de et super quibus absolvere potest easdem ipsum Capitulum generale, et de confessoribus idoneis et procuratoribus in suis monasteriis providendi, dum et quando sibi visum fuerit expedire, quascumque poenas inflictas per statuta dicti Capituli generalis remittendi, in et super dictis statutis dispensandi et eas absolvendi, et generaliter omnia et singula gerendi et exercendi ac faciendi circa praemissa et ea tangentia, quotienscumque et in aliis quibuscumque et ubicumque et quocumque modo tempore quo reformabit, ante et post dictum Capitulum generale, facere et exercere potest et posset et si potestatem, concessionem et auctoritatem ac mandatum exegerit speciales, invocato ad hoc, si opus fuerit, auxilio brachii saecularis ; et haec omnia praemissa fiant ad expensas praemissorum monasteriorum et ceterorum locorum conventualium et aliorum locorum, quas expensas abbates, abbatissae et praesidentes locis conventualibus et regentes alia loca procurent, administrent et solvant dicto domino Cistercii et deputatis ab eodem integraliter sine mora, et ad hoc compellere valeant per dictum dominum Cistercii per censuram Ordinis omnimodam viriliter et districte. Universis igitur et singulis personis regularibus dictorum monasteriorum et locorum conventualium, cuiuscumque conditionis existant, in virtute sanctae obedientiae et sub excommunicationis poena, huius concessionis dat idem Capitulum firmiter in mandatis quatinus in omnibus et singulis supradictis ea concernentibus, tangentibus ac dependentibus ab ipsis quovismodo, praefato domino Cistercii et deputatis ab eo cuilibet obediant et devote ipsisque praestent consilium, auxilium et favorem. 11.  Reformationem omnium et singulorum monasteriorum aliorumque locorum conventualium et personas utriusque sexus cuiuscumque generationis existant nostri Cisterciensis Ordinis in regnis, principatibus et dominationibus illustrissimorum dominorum regum Castellae, Aragoniae, et Portugaliae et Navarrae, consistentium quae, prout ad Capituli generalis audientiam pervenit reformatione plurimum asseruntur, proh dolor, indigere, abbati monasterii de Calercio dioecesis Ruthenensis et discreto viro magistro Bernardo Sabatorii, priori monasterii de Bolbona dioecesis Mirapiscensis magistro in theologia et eorum superviventi, si decederet forsan alter, per praesentem et duos post ipsum sequentes annos immediate, absque patrum abbatum monasteriorum eorumdem praeiudicio, dictum generale Capitulum concedit per praesens statutum in ipsius Capituli et dicti Ordinis nostri plenaria potestate ipsis abbati de Calercio et magistro Bernardo Sabatorii, in virtute sanctae obedientiae, dictum Capitulum firmiter et districte mandat, praecipit et iniungit quatinus ad dicta monasteria et loca conventualia personaliter accedentes ibidem visitent et reforment, corrigant et statuant, instituant et destituant tam in capitibus quam in membris, tam in spiritualibus quam in temporalibus, etc. ut supra. 12.  Secundum formam praecedentem, nihil penitus immutando, committitur reformatio domino Morimundi in generatione sua, et similiter domino Claraevallis in generatione universa. 13.  Reformationem omnium et singulorum monasteriorum aliorumque locorum conventualium et personarum nostri Ordinis Cisterciensis, utriusque sexus, in romana Curia et prope, ac circa ipsam romanam Curiam ad et per spatium seu distantiam itineris trium dierum legalium, in quibus monasteria dicuntur plurimum, proh dolor, deformata et reformationis beneficio quamplurimum indigere, discreto viro magistro Petro Mir, magistro in theologia, procuratori nostri Cisterciensi Ordinis in romana Curia generali, Capitulum generale per praesentem et duos post ipsum immediate sequentes annos, committit per praesens statutum in ipsius generalis Capituli et Ordinis plenaria potestate. Ipsi igitur magistro Petro Mir, in virtute sanctae obedientiae, dictum Capitulum firmiter et districte mandat, praecipit et iniungit, quatinus ad dicta monasteria et loca conventualia personaliter accedens, ibidem visitet et reformet, corrigat, statuat, instituat et destituat, tam in capitibus quam in membris, tam in spiritualibus quam in temporalibus, quaecumque in eis visitanda, reformanda, corrigenda, statuenda, instituenda, destituenda fuerint secundum Deum, papalia et nostri Ordinis instituta, et contributionibus Ordinis tam antiquis quam novis non solutis inquirat, ipsasque recipiat et det ; cum debitoribus componat et ad certos terminos astellet, si necessitas, de et super quibus conscientiam suam onerat et requirat, ipsas recipiat, et det litteras quittationis de receptis, et generaliter omnia alia et singula faciat, quae ad visitatoris et reformatoris officium pertinere noscuntur, invocato ad hoc, si opus fuerit, auxilio brachii saecularis, et haec omnia praemissa faciat ad expensas praemissorum monasteriorum et locorum conventualium, quas expensas abbates et abbatissae dictorum monasteriorum et praesidentes aliorum locorum dicto magistro Petro visitatori administrent et solvant integraliter et sine mora, et ad hoc compellantur per dictum reformatorem, si necesse fuerit, per censuram Ordinis viriliter et districte. Universis igitur et singulis personis regularibus dictorum monasteriorum et locorum conventualium conditionis aut status existant, in virtute sanctae obedientiae tenore statuti praesentis dictum Capitulum generale mandat, praecipit et iniungit, quatinus in omnibus et singulis supradictis ea tangentibus, concernentibus et dependentibus ab eisdem, praefato magistro Petro obediant humiliter et devote, ipsique praestent consilium, auxilium et favorem. 14.  Praebere materiam intendens felicis recordationis dominus Benedictus Papa XII, quod in Ordine nostro per theologiae studium professores ipsius erudiantur et illustrentur in illa, quatinus in Ecclesia Dei sub ipsis et aliis fructus salutis, honoris et honestatis coelesti agricola irrigante ac multiplicante producant ; inter cetera, matura deliberatione praehabita, subscripta de praefato et alias habili studio et scolaribus mittendis, tenendis et providendis in studiis per ipsum ordinatis, statuit, ordinat et disponit pro suo et postero tempore valitura perpetuo et inviolabiliter observanda, scilicet de quolibet monasterio cuiuscumque provinciae seu generationis, in quo sunt vel etiam esse poterunt quadraginta monachi vel super, Parisius mitti debeant duo, de quolibet vero monasterio in quo sunt vel esse poterunt triginta monachi et super usque ad quadraginta monachos exclusive ad idem studium parisiense debeat mitti unus. Et de quolibet monasterio in quo sunt vel esse poterunt decem et octo monachi et super usque ad triginta monachos exclusive ad alia generalia studia, vel Parisius, si mittentes maluerint, debeat similiter unus monachus destinari. Ad Metense autem studium, cum fuisset institutum, de quolibet monasterio generationis monasterii Morimundi, quoniam ipsa generatio se in Allemannia et ultra Rhenum extendit, in quo erunt vel esse poterunt a decem et octo monachis inclusive usque ad triginta monachos exclusive, unus mittatur ad minus pro suis proventibus, pro quibus dum ipsi mittentes ad illud mittantur, destinare ad alia non cogantur, et quod mittendi tali tempore mittentur, quod prima die mensis octobris vel citra in studio praesentes existant. In aliis vero studiis, in beati Lucae vel Sanctorum Omnium festis infallibiliter sint praesentes. Provisionem quoque studentium talem limitavit, videlicet quod magister regens Parisius de communi contributione dicti Ordinis vel de redditibus communibus, octoginta libras turonenses parvorum et a monasterio proprio viginti quinque libras eiusdem monetae, pro bursa et aliis necessitatibus suis. Baccalarius vero regens Parisius de dicto communi viginti quinque et a proprio monasterio viginti quinque, pro bursa et aliis necessitatibus eius, ac lector bibliae in eodem studio de praefato communi decem et a proprio monasterio viginti libras ipsius monetae percipiat annuatim. Quilibet vero scolarium studens in proprio studio libras dictae monetae a proprio monasterio pro bursa et aliis necessitatibus suis percipiat scilicet annuatim ; sed in aliis studiis patres abbates ipsorum studiorum rectores magistro in theologia facultate in illis regenti de quadraginta libris praedicta monetae pro bursa et aliis necessitatibus suis providere annis singulis teneantur. Quando autem baccalarius in eisdem studiis reget, ubi commode non reperietur magister, teneantur dicti patres abbates dicto baccalario de triginta libris dictae monetae pro bursa et omnibus necessitatibus suis annis singulis providere. Quilibet autem scolaris in dictis aliis studiis generalibus praeter studium Parisiense ac in dicto studio Metensi quindecim libras dictae monetae a proprio monasterio pro bursa et omnibus necessitatibus percipiat annuatim. Sed quando eius provisores huiusmodi tam abbates dictorum monasteriorum studiorum rectores, quam abbates proprii, prout quemlibet eorum continget, seu tangere poterit, annuatim teneantur ad dicta studia eorum sumptibus et illas solvere ibidem quibus mittendi esse debent in studiis memoratis. Et ut ipsi abbates, qui ad mittendum et providendum astringuntur, prout superius est expressum, diligentiam adhibentes, abiicientes desidiam in praemissis, voluit et ordinavit idem Summus Pontifex quod abbas quilibet Ordinis, qui dictos monachos seu monachum quemadmodum praefatum extitit non miserit, cum provisionibus supradictis, teneatur elapso mense duplum provisionis huiusmodi suis expensis mittere ad studium eiusdem, cuius quidem dupli medietas studenti pro quo mitti debebant, pro libris applicentur emendis, et alia in usus communes aliorum studentium per cellerarium convertatur. Et si dictus abbas duplum praefatum, ut praefertur, infra sex menses dictos terminos sequentes non miserit, eidem sit eo ipso, elapsis sex praedictis mensibus, ingressus ecclesiae interdictus. Dictas poenas incurrant patres abbates eorumdem studiorum rectores, qui dictis terminis non miserint et non solverint provisiones praefatas, ut superius est descriptum. Quod si praedicti poenas huiusmodi per tres menses dictorum sex immediate sequentes pertinaciter toleraverint, a divinis suspensi Capitulum etiam generale pro viribus satagens abbates et personas Ordinis ad observantiam arctare praemissorum tam salubrium statutorum et diffinitionum, iam anni plures lapsi sunt editam, praecipit statuendo abbatibus Ordinis universi, in virtute sanctae obedientiae et sub excommunicationis latae sententiae poena, quatinus scolares suos infra tempus debitum de cetero mitterent ad studium Parisiense et eos ibidem tenerent secundum formam papalium statutorum et Ordinis, et qui facere contemnerent, per praesentes et vicinos abbates eorum qui praedicta noscent, excommunicati publice frequentius nuntiarentur. Post etiam praemissa, anno videlicet Domini 1387, statuit, ordinavit et diffinivit dictum generale Capitulum ut de quolibet Ordinis nostri monasterio cuiuscumque provinciae seu generationis in quo sunt, essent, erunt aut esse poterint aut poterunt duodecim monachi, ad aliquod Ordinis praedicti studium generale debet et debeat unus monachus destinari, seu destinatus teneri cum bursa et provisionibus ordinatis per dicta papalia statuta, et qui mittendus foret et fuerit anno quolibet mittent et mittatur infra festum Omnium Sanctorum, alioquin abbates, priores, suppriores, cellerarii, bursarii et alii officiales ac conventus dictorum monasteriorum qui in dicto termino monachum seu monachos quemadmodum dictum est, non misissent vel miserint, seu missos non tenuissent aut tenuerint cum bursa et provisionibus supradictis, tenerentur et teneantur elapsis duobus mensibus duplum bursarum et provisionum huiusmodi mittere suis expensis ad studium supradictum ; cuius quidem dupli medietas, secundum eadem papalia statuta, studenti pro quo mitti debebant pro libris emendis applicetur, et alia in usus communes aliorum studentium per cellerarium dictorum studiorum convertatur. Et si dicti abbates, priores, suppriores, cellerarii, bursarii et alii officiarii dictorum monasteriorum praefatum duplum, ut praefertur, infra sex menses dictum terminum immediate sequentes non misissent et non miserint, eo ipso dictis sex mensibus elapsis sententiam excommunicationis se novissent et noverint incurrisse. Quam diffinitionem ultro etiam dictum generale Capitulum anno tunc sequenti, videlicet anno 1388, ratificavit, confirmavit et approbavit. Quae papalia et Ordinis praemissa statuta ad honorem Domini nostri Dei et Ordinis nostri relevationem, commodum atque decus et salutem animarum tam salubriter edita, proh dolor ! abbates et officiales Ordinis quamplurimum, quod horrendum est audire, et infidelitatis speciem videtur praetendere, divinam in hoc maiestatem offendere, suarum animarum damnationem incurrere, ecclesiasticarum clavium et censurae omnino enervare, subditorum suorum animas et conscientias vulnerare, imo verius quantum in ipsis est interficere, Ordinis honestatem dehonestare, et ipsum Ordinem in bestialitatem asininam deducere, inflictas per praemissa statuta poenas *damnabiliter* non verendo vilipendunt totaliter et contemnunt, scolares monachos ut tenentur non mittentes ad dicta studia, nec tenent in eis cum debitis provisionibus ordinatis, nec quoad hoc in aliquo parent praedictis papalibus et Ordinis institutis. Praemissis igitur in spiritualibus et temporalibus incommodis, detrimentis ac periculis et tantis malis obviare pro viribus et super hiis de medio providere cupiens Capitulum generale, omnes et singulos abbates Ordinis, qui prout debebant temporibus et annis praedictis praeteritis scolares monachos cum provisionibus debitis non miserint ad dicta studia, et missos in eisdem non tenuerint, secundum modum et ordinationem praemissorum statutorum papalium, et propter hoc tenebantur mittere, et non miserunt, duplum provisionum huiusmodi infra tempus ordinatum et per modum contentum in ipsis papalibus institutis, et propter hoc fuit per eadem statuta, et est eis interdictus ecclesiae ingressus, et quod dictas poenas per tempus in dictis statutis contentum pertinaciter tolerarunt, et sic secundum eadem statuta papalia suspensionem in divinis et secundum diffinitionem Ordinis supradictam, ac quod temporibus quibus post eius promulgationem ad hoc hortabatur ; et ei in hoc debite non paruerunt, excommunicationis propter hoc sententias incurrerunt, dictum Capitulum decernit et declarat, ac nuntiari publice praecipit tenore praesentis statuti suspensos a divinis et excommunicatos. Omnes etiam et singulos abbates Ordinis, in quorum monasteriis ab anno Domini 1387 citra et per tempus postea lapsum, fuerunt aut esse poterunt duodecim monachi, et ad aliquod dicti Ordinis studium tale unum monachum non destinarunt seu destinatum non tenuerunt cum bursa et provisionibus debitis, et infra tempus infra quod et praesens per dictum Capitulum generale fuerit institutum, prout superius continetur, et propter hoc duplum bursarum et provisionum huiusmodi mittere tenebantur, sed non miserunt, et sic propter hoc sententiam excommunicationis incurrerunt, sicut plenius superius est expressum, dictum etiam Capitulum declarat et determinat ipsos abbates excommunicatos fore, et excommunicatos tenore praesentis statuti praecipit publice nuntiari.  Prioribus igitur et supprioribus et aliis monachis Ordinis omnibus et singulis, qui tenebunt capitula seu praesidebunt in capitulis ipsorum monasteriorum de cetero, in futurum praecipit et iniungit dictum Capitulum generale in virtute sanctae obedientiae et sub damnatione animarum suarum, ac sub excommunicationis sententiae poena, quatinus ad requestam domini Cistercii, quatuor primorum abbatum de Ordine, et cuiuslibet ipsorum, ac etiam commissariorum deputandorum ab eis seu eorumdem altero, abbates omnes et singulos quos sciverint praedictis statutis papalibus et Ordinis, ut praemittitur, non paruisse, et propter hoc praedictas suspensiones a divinis et excommunicationis sententias meruisse, ipsos suspensos a divinis et excommunicatos publice nuntient, ipsorum monasteriorum conventu praesente in dictis capitulis monasteriorum suorum, omnibus et singulis diebus dominicis solemnibus et festivis. Ipsis etiam prioribus, supprioribus et omnibus aliis et singulis monachis et conversis Ordinis consimiliter et sub penis praedictis inhibet firmiter et districte dictum Capitulum generale, ne suis propriis abbatibus, sic propter praemissa excommunicatis et suspensis a divinis, obediant in aliquo, nec ab eis eucharistica sacramenta recipiant, vel cum eis in aliquo participent, quousque et quamdiu sic excommunicati et suspensi permanserint constiterit, et donec eis ipsos abbates a et super dictis sententiis absolutionis beneficium obtinuisse, nisi duntaxat in casibus a iure permissis. 15.  Diffinitioni qua per generale Capitulum sub poena excommunicationis latae sententiae inhibetur abbatissis, monialibus et sororibus Ordinis universi, ne in suis monasteriis seu claustris vel cameris seu infirmitoriis aut aliis suis locis secretis, fratres de Ordinibus Mendicantium recipiant vel loquantur cum eisdem in locis praedictis, nec plusquam duobus una vice in uno monasterio et solummodo una die victualia ministrentur, ita quod in ecclesia pro missis celebrandis et proponendo verbum Dei solummodo intrare poterunt, et demum ad hospitium et non alibi declinare. Si autem contrarium attentaverint abbatissae, moniales et sorores praedictae per visitatores vel per confessorem *excommunicatae* denuntientur publice singulis diebus dominicis et festivis in ecclesia post evangelium nominatim ; adiicit Capitulum generale quod nulla abbatissarum, monialium et sororum dictum transgrediens statutum, et propterea sententiam excommunicationis incurrens, absolvi valeat a dicta sententia per quemcumque, praeterquam in mortis articulo, nisi prius et ante omnia pro qualibet transgressione ieiunaverit in pane et aqua per tres dies continuos, et quolibet ipsorum dierum regularem vapulando susceperit disciplinam ; et haec diffinitio scribatur in libro Regulae, et cunctis diebus solemnibus in capitulo post lectionem Regulae, congregato conventu, recitetur. 16.  Generale Capitulum ordinat et diffinit quod abbatissae et moniales Ordinis universi, nullos in suis monasteriis seu suorum monasteriorum locis vel administrationibus aut officiis teneant saeculares, vel sub habitu saeculari presbyteros, capellanos, confessores, procuratores vel alios officiarios seu officiales si et quamdiu ad et propter praemissa exercenda et facienda patres abbates ipsarum eis concesserint, miserint, vel deputaverint, et instituerint monachos et conversos, seu personas alias Ordinis in Ordine professos, ac ipsius Ordinis habitum deferentes, ad quas personas Ordinis sic pro praemissis faciendis recipiendas et tenendas et ad providendum eis in victu et aliis necessariis, dictae abbatissae et moniales dictum Capitulum astringat, et ad hoc per patres abbates per censuram Ordinis viriliter vult compelli, prout eisdem patribus abbatibus visum fuerit debite faciendum. 17.  Licentiam, auctoritatem et potestatem specialiter vel generaliter datam et concessam, ut dicitur, a decem annis circiter aliquibus abbatibus Ordinis et personis per generale Capitulum dispensandi cum monialibus Ordinis, et eas habilitandi ad Ordinis administrationes officia et dignitates, et reddendi seu restituendi eis habitum, velum et ordinem, non obstante quod apostataverint ab Ordine, aut fuerint in contagium carnis lapsae, seu alias graviter delinquendo, demeruerint ipsas poenas, Capitulum generale attendens quod in talibus frequenter facilitas veniae et indiscreta dispensatio, quae potius dissipatio censenda videtur, incentivum tribuit delinquendi, revocat penitus et expresse. 18.  Ad serenitatem conscientiarum domini Iacobi, abbatis monasterii Cistercii, prioris, cellerarii, seu officiariorum ac personarum omnium et singularum regularium ipsius monasterii Cistercii, generale Capitulum, in quantum potest, indulgendo ipsis omnibus et singulis remittit et condonat integraliter et perfecte poenas omnes et singulas spirituales et corporales et etiam pecuniarias, si quas ubicumque et undecumque et ex quacumque causa, temporibus praeteritis usque ad hodiernam diem, transgrediendo praecepta, statuta et diffinitiones ac ordinationes Capituli generalis vel alias quovismodo delinquendo, forsitan incurrerint, vel etiam demeruerint, ipsos omnes et singulos a sententiis excommunicationis, si quas incurrerint, nunc usque in hiis scriptis prout potest absolvens, et cum eis super irregularitatibus occasione forsan praemissorum aut alias contractis benigniter dispensat, dicti tamen monasterii Cistercii personis adhuc in apostasia consistentibus exceptis ab hac gratia penitus et exclusis. Et haec diffinito in eadem forma, excepto de contributionibus et eorum negotio totali et scolarium mittendorum et non missorum et poenis propter hos demeritis et incursis, praesentis Capituli diffinitoribus et notariis est concessa. 19.  Ad requestam domini abbatis et conventus monasterii Cistercii Cabilonensis dioecesis, generale Capitulum committit abbatibus monasteriorum Firmitatis dioecesis Cabilonensis, Pontigniaci Antissiodorensis, Claraevallis Lingonensis, Prulliaci Senonensis, Fonteneti et de Buxeria Aeduensis dioecesium, et eorum omnibus in solidum, quatinus et singulas Ordinis nostri personas, quas repererint obligatas esse, seu teneri ipsis domino abbati et conventui monasterii Cistercii in pecuniarum summis aut rebus aliis, ad satisfaciendum eisdem domino abbati et conventui Cistercii, de pecuniarum summis et rebus aliis, per censuram Ordinis auctoritate dicti Capituli et in eius Capituli plenaria potestate viriliter coerceant et compellant, invocato ad hoc, si opus fuerit, auxilio iudicum ecclesiasticorum et etiam brachii saecularis. 20.  Domino abbati et conventui dicti monasterii dat, concedit et impertitur generale Capitulum licentiam et auctoritatem vendendi, permutandi, tradendi et alienandi, ac faciendi omnia et singula quae et prout in instrumento et litteris tractatus cuiusdam inter et per eos nuper habiti continetur, prout petierunt, consenserunt, et concesserunt inter se, et quod haec diffinitio per eumdem dominum Cistercii plenius et diffusius ordinetur et fiat. 21.  Cum, prout per abbatis de Mortuomari querelam generali Capitulo extitit declaratum, abbas et conventus Bellibecci dicto abbati Mortuimaris et suo conventui in decem florenis annis singulis in termino seu festo Omnium Sanctorum efficaciter teneantur, quos quidem florenos dictus de Bellobecco a tribus annis citra solvere recusavit et recusat, licet pluries super hoc fuerit requisitus, de Fulcardimonte et de Bonoportu monasteriorum abbatibus committit generale Capitulum, quatinus ipsi vel eorum alter memoratum abbatem de Bellobecco per censuram Ordinis complellant vel complellat, in dicti Capituli plenaria potestate. 22.  Ad petitionem abbatis et conventus monasterii de Longovado, generale Capitulum committit domino Claraevallis quatinus si traditio cuiusdam molendini, quod dicti de Longovado habent in villa de Albapetra cum quibusdam pertinentiis, scilicet ad vitam quorumdam committentium pro certa pecuniae summa, foret dicto monasterio fructuosa et utilis, praedictis petentibus auctoritate praesentis Capituli licentiam tribuat dictam traditionem faciendi, servatis papalibus institutis. 23.  Generale Capitulum committit et dat auctoritatem atque plenariam potestatem dispensandi cum fratre *Guillelmo* Bonchaut, monacho de Valencia, et habilitandi eumdem ad quasvis Ordinis administrationes, voces et officia, dignitates, abbatiali seclusa, non obstante quod per dimidium annum apostataverit, proviso quod de abbatis sui et conventus beneplacito fiat gratia memorata. 24.  Cum sorore Janueta Damel de Metis, moniali de Fristorf, quae nuper, suadente humani generis inimico, in lubricum carnis incidit puerperio subsecuto, vult generale Capitulum per dominum Morimundi dispensari, quatinus praemissis non obstantibus ad omnes actus legitimos Ordinis, abbatiatu secluso, promoveri valeat et assumi, quotiens se obtulerit facultas. 25.  Ad supplicationem Guillebardi de Troussebour, domicelli, haeredis, ut asserit, bonae memoriae Guillelmi de Troussebour, committit generale Capitulum abbati de Regalimonte et priori Sancti Bernardi Parisius, si abbatem de Karoliloco seu monasterium, per testes idoneos seu alia legitima documenta dicto Guillebardo obligatum reperit in certa pecuniae quantitate, de qua dictus Guillebardus decenter proponit, ipsum abbatem Karoliloci ad solvendum ipsas pecunias per censuram Ordinis coerceant viriliter, ac etiam abbatem de Voto qui creditur dictas pecunias retinere. 26.  Abbati monasterii Septem Fontium committit generale Capitulum, quatinus personaliter et cum diligentia se informet, si traditio cuiusdam stagni cum quodam molendino ruinoso, quae monasterium de Benedictione Dei in Foresio habent prope villam de Vileresio in emphiteosim et ad censum annuum foret dicto monasterio fructuosa, et sequenti Capitulo generali referat, a statutis papalibus in inquisitione huiusmodi facienda nullatenus deviando. 27.  Conquestionem et querelam Aymoneti de Genevreio asserentis abbatem de Tela sibi fore in certis pecuniarum summis efficaciter obligatum, generale Capitulum terminare cupiens, abbati Bellaevallis committit et iniungit quatinus, auditis rationibus partium, si ipsum abbatem de Tela dicto Aymoneto obligatum fore repererit, ut praefertur, eumdem ad satisfactionem integraliter faciendam, per censuram Ordinis viriliter coerceat et districte. 28.  Venditionem factam per dominum Firmitatis tempore quo praeerat monasterio Vallis benedictae et per conventum loci, nec non per abbatem modernum et conventum praedictum ratificatam, cuidam Laurentio de Monte, videlicet de nonnullis pratis et aliis parvis possessionibus in his, quibus nunc praesentis diffinitionis decretum vult affigi generale Capitulum et apponi, designatis, secundum earumdem litterarum tenorem, ipsum Capitulum, si et in quantum potest, ratificat atque laudat. 29.  Tractatum alias habitum inter dominum Pontigniaci et abbatem Bonaevallis Viennensis in provincia domini Cistercii, super restitutione nonnullorum bonorum mobilium, ac certarum summarum pecuniae facienda per dictum de Bonavalle ipsi abbati Pontigniaci eiusque conventui, prout in dicto tractatu plenius continetur, et generaliter omnia et singula ipsius tractatus puncta, generale Capitulum ex certa scientia approbat *ratificat* et confirmat. 30.  In primis, pro dubietatis scrupulo amovendo et conscientiarum nonnullorum serenatione, generale Capitulum omnes et singulas diffinitiones, ordinationes et statuta factas et facta in nuper praeterito Capitulo generali, approbat, ratificat ex certa scientia et confirmat. 31.  Petitio abbatis et conventus de Bolbona porrecta Capitulo continebat quod cum territorium villae de Mazeriis, ad dictum spectans monasterium, per cultores relinquatur de die in diem incultum propter gravem censum, quem dictum territorium solebat dictis religiosis tempore quo dictus locus erat bene populatus, quatinus ipsum territorium pro maiori et evidenti ipsius monasterii utilitate sub censu minori tradere valeant dictis ipsius territorii cultoribus, de ipsius Capituli licentia et consensu ; de Bono fonte et de Calercio monasteriorum abbatibus committit idem Capitulum quatinus in, de et super praemissis faciant quidquid secundum Deum, papalia et Ordinis instituta viderint faciendum, in ipsius Capituli plenaria potestate. 32.  Aetati provectae abbatis monasterii Bonifontis suique monasterii exilitati compatiens Capitulum generale ipsum a via Capituli habet de cetero favorabiliter excusatum. 33.  Procuratoris Ordinis in romana Curia generalis petitionem attendens praesens Capitulum generale, domino Claraevallis committit in plenitudine potestatis, eidem praecipiens et inungens, quatinus dictum procuratorem et cellerarium Bullencuriae ad suam praesentiam faciat evocari, auditisque partibus, faciat breve et compendiosum inter ipsos iustitiae complementum. 34.  Cum fratre Ioanne dicto Kilchmeur monacho de Capella in Allemania, qui apostatavit aliquanto tempore per saeculum vagabundus, consideratione petentis, duxit Capitulum nunc dispensandum, ut apostasia huiusmodi non obstante ad omnes actus, gradus et status Ordinis legitimos, valeat de ipsius Capituli speciali gratia promoveri, dum tamen eius vita et conversatio ac cetera merita virtutum suffragentur eidem et canonicum aliud non obsistat. 35.  Domino Claraevallis committit Capitulum in plenaria potestate, eidem praecipiens et iniungens quatinus ad monasterium de Moris personaliter accedens, inquirat de contentis in quodam tractatu vice et nomine abbatis et conventus ipsius monasterii de Moris, de Oudeto Naudeti, Sancti Stephani Trecensis canonico, faciente mentionem et de ceteris in dicto tractatu contentis, sigillis ipsorum abbatis et conventus ac abbatis de Ripatorio sigillato et eidem domino Claraevallis, cum ad locum accesserit, praesentando de dictorum abbatis et conventus consensu specialiter informatus, faciat quidquid secundum statuta papalia et Ordinis instituta, quae in talibus exiguntur, quod utilitati monasterii ipsius viderit tam spiritualiter quam temporaliter expedire. 36.  Attendens generale Capitulum petitionem abbatis et conventus Boniportus, qua petunt ordinationem unius missae quotidianae et quatuor anniversariorum annuorum pro nobilis viri Petri des Essars, scutiferi suorumque antecessorum et successorum remedio animarum factam, in eorum monasterio annis singulis in perpetuum certis rationabilibus ex causis promotum, maxime tum ex consideratione contentivae et largissimae largifluae eleemosynae mille francorum pro redditibus emendis sufficientibus ad ipsum onus honorabiliter supportandum, per dictum nobilem ipsi monasterio novissime oblatae et collatae, eiusdem collatoris devotioni et petentium requisitioni condescendendo idem Capitulum approbat, ratificat et confirmat proviso quod dehinc attentum immediate sequens Capitulum generale de dictis emendis redditibus ipsi abbas et conventus dictum Capitulum habeant et teneantur plenius informare, aut saltem in quos usus ipsa pecunia fuerit conversa, ut idem Capitulum quietetur. Modo et forma consimili confirmans et approbans ordinationem quotidianam collectarum in missis beatae Trinitatis et beatae Mariae associationem factam, in quotidiana missa quae pro magistro Galtero Annosti presbitero Ebroicencis ecclesiae canonico in ipsa ecclesia celebratur, qui quidem canonicus eidem ecclesiae trecentos francos annuos pro redditibus emendis ad ipsius opus monasterii gratiose contulit et impendit. 37.  Fratris Regnaudi de Villa nova Regia, monachi monasterii de Eschalleiis conversationem honestam, de qua Capitulum est per fide dignos plenius informatum, attendens idem Capitulum generale, cum ipso misericorditer dispensat, ut non obstante quod, timore iuvenili, apostataverit quasi per annum integrum cum amicis suis carnalibus absque regulari habitu commorando, ad omnes gradus et actus Ordinis legitimos citra abbatialem dignitatem, valeat promoveri, si aliud canonicum non obsistat, de ipsius Capituli gratia speciali. 38.  Abbatibus de Bella valle et de Caroloco committit Capitulum in plenaria potestate ut certum locum eligant ad convocandos abbatem de Bitannia et Aymonem de Noneto, curatum de Vancho ; petentem unum bichetum frumenti annui et perpetui redditus, sibi ratione suae curae debitum super et in dictis de dicta villa de Vancho ad dictum monasterium pertinentibus, ut asserit, et ipsos coram ipsis faciant personaliter comparere, partem utramque audiant, et secundum reperta per ipsos fieri consilio saniori ipsis partibus faciant, tam de principali quam de spectantibus ad ipsum quovis modo, breve et compendiosum iustitiae complementum in ipsius Capituli plenitudine potestatis, quod propter hoc ipsum Capitulum non oneretur in futurum. 39.  Domino Cistercii committit Capitulum generale quatinus de paupertate et desolatione monasterii de Pratea se informet, et secundum reperta faciat gratiose abbati et conventui dicti loci secundum suam discretionem de petitis in suis litteris praesenti Capitulo porrectis, auctoritate et potestate Capituli memorati. 40.  Committit generale Capitulum domino Morimundi, quatinus se informet de contentis in instrumento pro parte abbatis et conventus monasterii de Vallibus in Ornesio, super venditione ad tempus cuiusdam redditus eorum Metis, sicut et aliis in ipso instrumento prolixius comprehensis, diligentius se informet, et quidquid secundum Deum et papalia et Ordinis statuta viderit faciendum, faciat et ordinet, in Capituli ipsius plenitudine potestatis. 41.  Tractatum factum per abbatissam et conventum monasterii de Sancta Lydia Gurcensis dioecesis cum religioso viro fratre Bisuntis Darbois, magistro et commendatore domus hospitalis Sancti Antonii Barrensis, terminandum committit in plenaria potestate Capituli domino Claraevallis, de ipsius discretione confidens absque ulla relatione ipsi Capitulo facienda. 42.  Domino Claraevallis committitur per Capitulum generale ut de debitis per abbatem et officiarios monasterii de Dunis fratri Mathaeo Pilard, sacrae theologiae baccalario ratione bursae suae, tam de praeterito quam praesenti, cautius se informet, et ipsos abbatem et officiarios ad solvendum et refundendum eidem fratri ex integro summas debitas, auctoritate Capituli et per censuram Ordinis in plenaria potestate. 43.  Domino quoque Cistercii committit ipsum Capitulum ut de XXV florenis eidem fratri Mathaeo per Ordinem debitis pro licentia Summarum super contributiones ipsius Ordinis faciat provideri, ut melius viderit expedire. 44.  Abbati Savigniaci committit Capitulum in ipsius plenaria potestate, quatinus ad monasterium monialium de Perreio, in quo tam in capite quam in membris sunt, prout ipsi Capitulo est insinuatum, plura desordinata, personaliter accedat, et inquirat cum diligentia de praedictis, sanctae romanae Ecclesiae reverentia semper et ante omnia salva, ad quam, ut dicitur, loci abbatissa appellavit, et secundum reperta, si ipsi appellationi fuerit renuntiatum, aut aliter commissio ad dictum Capitulum pertineat, puniat delinquentes taliter, quod metu poenae ceterae tales aut similes excessus paveant perpetrare, non obstantibus quibuscumque commissionibus ab ipso Capitulo vel domino Cistercii emanatis, quas dominus Cistercii ex certa scientia revocat et annullat. Insuper reformationem ipsius monasterii in spiritualibus et temporalibus, in capite et in membris concernentibus quovismodo, committit dicto Savigniaci abbati, cum plenitudine potestatis, ipsum Capitulum generale super et de excessibus perpetratis per fratrem Iohannem Monnatiner, monachum Bellae branchae, et secundum eius demerita eumdem puniat et castiget, in Capituli et Ordinis plenaria potestate. 45.  Fratrem Guillelmum de Villanis, monachum monasterii de Fonteneto, qui prout Capitulo est intimatum, quatinus per triennium, regulari reiecto habitu, per saeculum vagabundus apostatavit, dictum Capitulum favorabiliter habilitat ad omnes actus Ordinis legitimos, citra tamen abbatialem statum, dum tamen abbas et conventus loci consenserint in hoc, et aliud canonicum non obsistat. 46.  Cum fratre Andrea Matini, monacho monasterii de Morolia duxit Capitulum misericorditer dispensandum, ut non obstante apostasia quam commisit per duos annos vel circiter per saeculum damnabiliter evagando, ad omnes actus legitimos Ordinis, citra tamen statum abbatis, et de abbatis et conventus suorum beneplacito fuerit et consensu, valeat suo tempore de ipsius Capituli speciali gratia promoveri. 47.  Abbati Savigniaci committit Capitulum et iniungit quatinus ad monasterium Beatae Matiae de Calocheyo Andegavensis dioecesis, personaliter se transportet, et inquirat seriose de causis paupertatis ipsius monasterii et statu, repertaque sequenti Capitulo referat, ut sibi per ipsum Capitulum valeat de opportuno remedio provideri super hoc quantum fuerit rationis. 48.  Dominae Philippae, Bertrami militis viduae, dominae Radesiorum, quae monasterio de Buzeyo sexaginta francos annui et perpetui census pie contulit et impendit, devotioni favens Capitulum generale, abbati et conventui dicti loci pro seipsis et successoribus suis concedit licentiam pro intentione ipsius dominae tria anniversaria in eorum monasterio, annis singulis in perpetuum ordinandi, ipsa ordinatione per dictos abbatem et conventum completa, dictum Capitulum ex nunc pro tunc ratificat, approbat et confirmat. 49.  Cum fratre Iohanne Marescal, monacho monasterii de Buzeyo, qui occasione furti cuiusdam per eum tamen restituti, poenam pertulit carceris, ut dicitur, patienter, dispensat Capitulum generale, ut poena et infamia praedictis non obstantibus, ad omnes actus citra abbatis statum valeat de ipsius Capituli gratia promoveri, si de suorum beneplacito processerit praesidentium, et eiusdem fratris merita id deposcant. 50.  De Moroliis et de Trisagio monasteriorum abbatibus et eorum cuilibet in solidum committit Capitulum generale in plenaria potestate, quatinus abbates et conventus monasteriorum Gratiae Dei et de Re repererint fore legitime obligatos abbati et conventui Bonaevallis in Pictavia in debitis quibuscumque, ipsos ad satisfaciendum, auctoritate Capituli et per censuram Ordinis coerceant et compellant. 51.  Cum fratre Nicasio de Statis, monacho monasterii de Fusniaco, qui in saeculo vagabundus divina temere celebravit, dispensat Capitulum gratiose, ut, non obstantibus praemissis, missam et alia divina officia valeat celebrare, quodque ad actus Ordinis legitimos, citra statum abbatialem, valeat promoveri de ipsius Capituli gratia speciali. 52.  Cum fratre Iohanne Campololii, monacho monasterii Bellae perticae, dispensat Capitulum gratiose, ut non obstante apostasia et furto, quam et quod commisit, cum abbati et conventui suis placuerit, ad omnes actus Ordinis legitimos, citra statum abbatialem, valeat promoveri et assumi tempore opportuno. 53.  Cum alias ad petitionem domini Morimundi fuerit dispensatum cum fratre Gerardo de Villari, monacho monasterii Altaesilvae, ut excessibus iuvenilibus perpetratis per eumdem non obstantibus, ad actus Ordinis legitimos, citra abbatis statum, assumeretur tempore opportuno, dictumque Capitulum de moribus et actibus virtuosis ipsius fratris plenius informatum, relationibus fide dignis, primam gratiam ampliando, cum ipso dispensat ut ad statum abbatialem, occasione se offerente, assumi valeat et promoveri, sinistris aliis, ut praemittitur, non obstantibus quibuscumque. 54.  Causam et materiam discordiae motam seu movendam inter abbatem de Ursicampo, ex una parte, et abbatem de Frigidomonte, ex altera, super quodam annuo et perpetuo redditu centum et decem solidorum, quem Frigidimontenses monasterio Ursicampi hactenus vendiderunt, quem abbas modernus Frigidimontis abbati Ursicampi solvere recusavit et recusat, in conquerentis praejudicium et gravamen, committit Capitulum generale domino Claraevallis, pace vel iudicio, auditis partium rationibus et allegationibus, terminandam et compellendi reum ad satisfaciendum de principali, arreragiis et expensis, per censuram Ordinis in plenaria Capituli potestate. 55.  Abbati de Bellavalle committit Capitulum generale eidem specialiter iniungendo, quatinus inquirat diligenter et seriosius se informet de contentis in litteris quibusdam abbatis et conventus monasterii Bonifontis Capitulo praesentatis, et de ordinatione quorumdam anniversariorum et missarum in suo monasterio perpetuo celebrandorum, ad et pro intentione domini Petri, decani Montis Belicardi, expressam facientibus mentionem, repertaque sequenti referat Capitulo generali. 56.  Cum abbas et conventus monasterii de Aceyo habeant unam grangiolam vocatam Vachenges, quae penitus est collapsa, terrasque ipsius tum propter earum modicum valorem, tum propter animalium ad aratrum aptorum inopiam et defectum, habeantque homines suos et suae ecclesiae pertinentes vicinos, qui pauperes sunt in terris, quos de ipsius grangiae terris desiderant augmentari, supplicat dominis de Capitulo sibi hoc concedi gratiose, cum exinde profectum ampliorem habeat ipsum monasterium, et percipiet tam in talliis ipsorum hominum quam de decimis et aliis in futurum. Abbati de Caroloco, patri abbati dicti monasterii, committit Capitulum in plenaria potestate, quatinus inquirat cum diligentia de praemissis, et faciat quidquid *utilitati* monasterii viderit melius expedire, in ipsius Capituli plenitudine potestatis, statutis tamen papalibus et Ordinis in omnibus observatis. 57.  Domino de Claravalle committit Capitulum et iniungit, quatinus in sua prima visitatione futura monasterii Ursicampi, statum ipsius monasterii in prosperis et adversis perquirat et compertam veritatem proxime sequenti referat Capitulo generali, ut eorum infortuniis valeat de optimo et possibili remedio per ipsum Capitulum provideri. 58.  Domino Cistercii committit Capitulum generale ut, de contractu habito vel habendo inter dominum Claraevallis et suum conventum, ex una parte, et priorem de Monte Sanctae Germanae, ex altera, super quibusdam censibus, quos habent dicti Claraevallenses in et super molendinis, quae nuncupantur molendina Castri prope Barrum super Albam, quam citius poterit, se informet super agendis, et faciat, in auctoritate et potestate Capituli plenaria, quidquid sibi visum fuerit expedire, quod ex nunc pro tunc dictum Capitulum ratificat, approbat ex certa scientia et confirmat. 59.  Ad petitionem abbatissae et conventus monasterii monialium Verneysonis aspiciens Capitulum generale, abbati de Leoncello, patri abbati ipsarum committit, praecipit et iniungit, ut de alienatione cuiusdam molendini siti in chanteriis de Romanis et circumstantiis ad hoc necessariis, traditioneque quarumdam terrarum inutilium et aliarum possessionum ad censum annuum concedendum in diversis locis sitarum et nominibus variis nuncupatarum, studiosius se informet, et quidquid, observatis statutis tam papalibus quam Ordinis, viderit faciendum, et ipsius monasterii tam pro praesenti quam futuris temporibus utilitati expedire, faciat, ordinet et confirmet, in ipsius ordinaria et Capituli plenaria potestate. 60.  Abbati monasterii Clarifontis committit Capitulum eidem praecipiens et iniungens, quatinus abbatem de Bithania et eius conventum ad sigillandum suis sumptibus propriis litteras appellationis, ad quinquennium centum francorum auri eisdem factae per dominum Morimundi, secundum formam litterae inde constitutae, auctoritate Capituli et in eius plenaria potestate viriliter coerceat et compellat. 61.  Cum fratre Iohanne Perterre de Montefalconis, monacho de Caherio, dispensat Capitulum, ut non obstante quod excommunicationis sententiam propter inobedientiam incurrerit, in ipsaque sic ligatus divinis se immiscuit irregularitatem incurrendo, et postmodum ad obedientiam est reversus, absolutionis et dispensationis beneficium obtinendo, ipsum pronuntiat habilem ad quosvis Ordinis actus legitimos et etiam dignitates, si alia eidem virtutum merita suffragentur, dictum Capitulum generale. 62.  Domino Claraevallis committitur per Capitulum generale ut ad monasterium Monasteriorum in Argonia personaliter se transportans, inquirat de clausula et ordinatione contentis in testamento seu ultima voluntate Iohannis de Herisia, nuper defuncti, tam de spiritualibus requisitis per eum, quam temporalibus elargitis ; et secundum quod repererit, faciat, cum abbatis et conventus domus assensu, quidquid in utroque honore pro nunc et futuro fuerit *fructuosum,* in ipsius Capituli et Ordinis plenitudine potestatis. 63.  Materiam discordiae motam seu movendam inter abbates et conventus monasteriorum de Alto Cristo et de Tela, super manutentione cuiusdam fontis desuper cellium aquaeductus existentis Altropi apud Adezeleys, de consensu et voluntate per iuramentum confirmatis abbatum et monasteriorum praedictorum, cum promissione quod suos conventus facient assentire et ad consentiendum inducent, abbatibus de Bellavalle et de Caroloco, arbitris seu arbitratoribus et amicabilibus compositoribus per ipsos abbates Alti Cristi et Telae nominatis et electis, committit Capitulum eisdem praecipiens et iniungens, quatinus, partibus evocatis et ceteris qui fuerint evocandi, auditisque rationibus et *allegationibus* partis utriusque, faciant, tam per viam iuridicam quam voluntariam, atque aliis modis, concordiam inter partes, qua facta, vult et ordinat Capitulum quod perpetui roboris habeat firmitatem. Et quidquid fecerint, ex tunc pro tunc dictum Capitulum approbat, ratificat et confirmat, dans eisdem commissariis ipsius Capituli in hiis omnimodam et plenariam potestatem. 64.  Annuam pensionem per bonae memoriae magistrum Samsonem tunc abbatem Savigniaci concessam Richardo de Bosco, suo servienti ad petitionem nunc abbatis Savigniaci, generale Capitulum, si et in quantum legitime fuerit facta, ratificat, approbat et confirmat. 65.  Abbatibus de Bella valle et de Caroloco committit Capitulum in plenaria potestate, quatinus de traditione ad annuum censum cuiusdam vineae sitae in civitate Bisuntina et ad monasterium Gratiae Dei pertinentis, diligentius se informent, et super quae repererint, observatis papalibus et Ordinis institutis, faciant quidquid ipsi monasterio viderint et senserint fructuosius decentius expedire, in plenaria potestate. 66.  Sententias contra non solventes statutis terminis contributiones ab Ordine latas, dehinc ad proximum futurum generale Capitulum, abbati propter propinquitatem suae promotionis et officiariis monasterii de Bello prato prope Bellovacum relaxat et prorogat ad petitionem abbatis Ursicampi, patris abbatis immediati dicti monasterii Belliprati, et cum ipsis dispensat super irregularitate forsan contracta ex eo quod sic ligatis se divinis officiis immiscuerunt, dum tamen non fecerint in clavium contemptum ipsius Capituli, de eius gratia speciali. 67.  Abbatis monasterii Bonaevallis Viennensis aetatem provectam et imbecillitatem corpoream contuens Capitulum generale, ipsum a via Capituli pro semper habet favorabiliter excusatum de gratia speciali. 68.  Abbati monasterii Bonaevallis Viennensis committit Capitulum, in plenaria potestate, ut in omnibus et singulis agendis sui immediate filii abbatis Leoncelli praesenti Capitulo praesentatis, de quibus sibi faciet promptam fidem, secundum Deum, papalia et Ordinis [instituta] faciat quidquid viderit faciendum, in plenaria ipsius Capituli potestate. 69.  Petitioni abbatis de Rupibus petentis quod cum frater Philippus de Yveyo, monachus suus olim, et nuper defunctus, dum viveret de abbatis ipsius licentia et permissu abbati de Callovio pro suis necessitatibus 30 mutones aureos, 30 francos aureos, 40 regales, necnon et 20 florenos aureos, prout ex ipsius litteris patet liquidius, aperte favens Capitulum generale, abbatibus de Fonte morum, de Bonoradio, de Fonte Iohannis et de Quinciaco, et eorum *cuilibet* in solidum, alio minime expectato cum fuerit eorum alter debite requisitus, committit Capitulum generale in plenaria potestate, eisdem et eorum alteri praecipiens atque mandans, quatinus ubi eis vel ei constiterit sic esse, ad satisfaciendum dicto de Rupibus de dictis pecuniarum summis per censuram Ordinis atque alio iusto medio, in ipsius Capituli plenaria potestate coerceat viriliter et compellat. 70.  Cum et prout ex petitione abbatis et conventus monasterii de Alneto fuit Capitulum informatum, ipsos habere in Anglia quosdam redditus ab antiquo, de quibus nullum a viginti annis circiter et ultimum fructum non receperunt quemcumque, quatinus detur eis licentia a dicto Capitulo ipsos reditus vendendi vel ad firmam tradendi per longum tempus, abbatibus de Thorigneyo et de Barbereyo committit Capitulum quatinus se de praedictis informent, et quod repererint sequenti referant Capitulo generali. 71.  Cum fratre Nicolao de Dossa, monacho de Thorigniaco, qui sine licentia exiens monasterium, quatuor per menses in saeculo vagabundus extitit, cum suo tamen habitu regulari, generale Capitulum dispensat, ut praemissis non obstantibus ad omnes actus Ordinis legitimos, de suorum beneplacito Superiorum, citra abbatialem statum, valeat promoveri, de ipsius Capituli gratia speciali. 72.  Venditionem et alienationem perpetuam quatuor florenorum auri, quos abbas et conventus monasterii de Buxeria, Aeduensis dioecesis, in talliis villae de Roulles habebant annuatim, et percipere solebant ab antiquo, nobili viro et honesto Iacobo de Salione factam, pro summa 40 florenorum, prout in litteris super hoc confectis plenius continetur, dominus Cistercii auctoritate primaria et ipsius Capituli approbat, ratificat et confirmat in plenaria potestate. 73.  Domino Claraevallis in potestate Ordinis plenaria committitur, absque ulla ulteriori relatione facienda, in sua visitatione primaria per ipsum in monasterio Triumfontium vel alias, si repererit utilitatis esse monasterio de Tribusfontibus praedicto ad vitam duarum vel trium personarum dumtaxat pro annuo censu, quod domus ruinosae reparationibus indigentes quamplures, quas habent in civitate Catalonensi et castro de Voysseyo necnon et pratum de Lies (?) tradi valeant per abbatem et conventum dicti monasterii de Tribusfontibus vel eorum procuratorem, et tractatus super hiis constitutos auctoritate ipsius Capituli approbet, ratificet et confirmet. 